Tabte vælgere strømmer tilbage til Socialdemokraterne – og ikke kun fra andre partier i rød blok.

Siden december har omkring 54.000 vælgere forladt andre partier til fordel for Socialdemokraterne. Det svarer til 2,7 mandater. Og en god portion af de vælgere har taget springet over midten fra Dansk Folkeparti.

Det viser en ny analyse, som valgforsker Søren Risbjerg Thomsen har foretaget for Altinget på baggrund af omkring 12.000 Gallup-interviews foretaget i de første tre måneder af 2015.

Analysen giver dermed et reelt bud på, hvordan vælgerne har taget imod statsminister Helle Thorning-Schmidts nytårstale, hendes håndtering af angrebet på Krudttønden og synagogen i Krystalgade i februar og Socialdemokraternes storstilede annoncekampagne-offensiv.

Godt nyt for Thorning

Og meget tyder på, at vælgerne belønner indsatsen. Socialdemokraterne har nemlig i løbet af de tre første måneder i år modtaget flere vælgere fra alle andre partier, end partiet selv har afgivet.

"Udviklingen er godt nyt for Thorning. En ting er, at Socialdemokraterne henter tabte stemmer tilbage fra andre partier i rød blok – mere afgørende er det, at der nu også kommer stemmer over midten fra Dansk Folkeparti. Det tyder på, at Socialdemokraterens kampagne-offensiv har virket," siger Søren Risbjerg Thomsen.

Det er særligt Enhedslisten og Radikale, der leverer stemmer til Socialdemokraterne. Men alle partier i blå blok afgiver vælgere til statsministerpartiet, sammenlagt omkring 20.000 vælgere – eller hvad der svarer til et mandat. Ifølge Risbjerg er det særligt annonce-kampen om, at hvis man kommer til Danmark, skal man også arbejde, der har appelleret til Dansk Folkepartis vælger-segment.

Ser man på vælgervandringerne siden valget, er det stadig op ad bakke for Socialdemokraterne. Selvom nogle er begyndt at vende tilbage, er der stadig netto omkring 56.000 vælgere, som stemte liste A i 2011, der nu vil sætte kryds ud for Dansk Folkeparti.

Der skal senest være folketingsvalg 14. september.

Læs hele artiklen og analysen på Altinget: christiansborg her (kræver abonnement). Tegn gratis prøveabonnement her.

mj@altinget.dk, gormsen@altinget.dk